Malema op verkiesingspoor: belowe nuwe regering vir NoordwesDie leier van die EFF, Julius Malema, gesels met ‘n vrou tydens die bekendstelling van die party se verkiesingsmanifes in Lethabong in Noordwes. (Foto: ANA) EFF-leier Julius Malema voorspel Noordwes gaan ná die algemene verkiesing later vanjaar ŉ nuwe regering hê. “As julle nie op 8 Mei ŉ nuwe regering hierheen bring nie, gaan die mense van Noordwes net hulself kan blameer. In Noordwes is die huidige regering heeltemal bederf,” het Malema by die provinsiale bekendstelling van die EFF se verkiesingsmanifes in Lethobong in Rustenburg gesê. Die ANC kan nie regeringsleiers verskaf nie en het daarom “na ŉ ouetehuis gegaan en ŉ ou man” gekry om die premier van Noordwes te wees, het Malema gesê. “ŉ Pensioentrekker lei julle, hulle het hom gaan haal terwyl hy besig was om sy pensioen te geniet. Ons neem hom terug aftreeoord toe. Ons soek jong mense met energie in Noordwes wat die myne die stryd kan aansê sodat hulle ons mense in diens kan neem.” Die Bojanala-streek in Noordwes het baie platinum, maar mense is werkloos omdat platinum ondergronds uitgehaal, op vragmotors gelaai en na Europa geneem word, het Malema gesê. “Hulle help ons nie om werk te kry nie. Hulle vat platinum, maar maak dit nie hier skoon nie. Hulle huur mense in China om dit te doen. Onder ŉ EFF-regering gaan platinum nie elders skoongemaak word nie, julle gaan dit hier doen.” Malema het ook beloof dat maatskaplike toelae verdubbel gaan word en dat die regering gratis skoolklere en -skoene aan alle leerders gaan verskaf. Hy sê ŉ kliniek wat 24 uur per dag oop is, sal in elke wyk geopen word en die regering sal tweeslaapkamerhuise met toilette bou. Hy het ook ŉ minimumloon van R4 500 per maand vir werkers beloof. Die EFF-leier het gekap na diegene wat uitlanders aanval en sê die EFF het nie súlke mense se stemme nodig nie. “As jy nie vir die EFF wil stem nie omdat ons sê jy moet Afrikane liefhê, kan jy jou stem hou. Ons soek nie die stemme van diegene wat hulself haat nie. Afrika is een. Sonder eenheid in Afrika gaan Europa, Amerika en deesdae ook China ons vir ewig uitbuit,” het Malema gesê. Malema het gesê Afrika is ŉ vasteland, nie ŉ land nie. Boonop is landsgrense op Afrikane afgedwing. “Ons het nie die grense ingestel nie, die boere het dit op ons afgedwing.” Daar was die afgelope ruk verskeie aanvalle op uitlanders in onder meer KwaZulu-Natal. Meer as 150 buitelanders moes verlede week uit ŉ informele nedersetting in Clare Estate in Durban vlug toe ŉ groep Suid-Afrikaanse mans hulle na bewering aangeval het.